recursal/SuperWikiNEXT-32B huggingface dataset:
**Προεδρικές εκλογές** στην Ακτή Ελεφαντοστού έγιναν στις 25 Οκτωβρίου 2015. Επανεξελέγη ο πρόεδρος Αλασάν Ουαταρά με ποσοστό 83,6% των ψήφων επικρατώντας του Πασκάλ Αφί Ενγκεσάν.

Πλαίσιο
-------

Ο Πρόεδρος της Ακτής Ελεφαντοστού εκλέγεται για θητεία 5 ετών με το σύστημα 2 γύρων με απλή πλειοψηφία του 50% , απαιτούμενη για να αποφευχθεί ο δεύτερος γύρος. Σύμφωνα με το Σύνταγμα του 2000, οι υποψήφιοι μπορούν να διεκδικήσουν μέχρι 2 συνεχόμενες προεδρικές θητείες.
Ο Αλασάν Ουαταρά για πρώτη φορά εξελέγη πρόεδρος το 2010 και κατήλθε ξανά για τις προεδρικές εκλογές.

Το αντιπολιτευόμενο Λαϊκό Μέτωπο της Ακτής Ελεφαντοστού (FPI) κάλεσε σε αποχή από τις εκλογές σε ένδειξη διαμαρτυρίας για τη διεξαγωγή δίκης του πρώην προέδρου Λοράν Γκμπαγκμπό από το Διεθνές Ποινικό Δικαστήριο. Ο υποψήφιος για τις προεδρικές εκλογές Πασκάλ Αφί Ενγκεσάν κατήγγειλε την φυλάκιση του Γκμπαγκμπό και τις πολιτικές συνθήκες επί προεδρίας του Ουαταρά.
Μερικοί σκληροπυρηνικοί του FPI δεν επιθύμησαν τη συμμετοχή τους στις εκλογές όσο καιρό ήταν ο Γκμπαγκμπό φυλακισμένος, ωστόσο άλλοι αισθάνθηκαν την ανάγκη να εμπλακούν στην εκλογική διαδικασία.

Αποτελέσματα
------------

Η ψηφοφορία έγινε σε σχετικά ειρηνικό κλίμα, σε αντίθεση με τις προηγούμενες εκλογικές αναμετρήσεις, παρότι η συμμετοχή στις εκλογές ήταν κάτω, στο 54,6%. Ο Ουαταρά απέφυγε τον δεύτερο γύρο και κέρδισε 2η θητεία στην προεδρία, έχοντας συγκεντρώσει ποσοστό 83,7% των ψήφων, με σαρωτική νίκη επί του κοντινότερου αντιπάλου του, Αφί Ενγκεσάν, που έλαβε το 9,3%.

| Υποψήφιος | Κόμμα | Ψήφοι | % |
| --- | --- | --- | --- |
| Αλασάν Ουαταρά | Συναγερμός των Ουφουετιστών για Δημοκρατία και Ειρήνη | 2.618.229 | 83,66 |
| Πασκάλ Αφί Ενγκεσάν | Συνασπισμός των Δημοκρατικών Δυνάμεων | 290.780 | 9,29 |
| Κονάν Μπερτέν Κουαντιό | Ανεξάρτητος | 121.386 | 3,88 |
| Ενριέτ Λαγκού Ατζουά | Ανανέωση για Ειρήνη και Ομόνοια | 27.759 | 0,89 |
| Σιμιόν Κονάν Κουαντιό | Ανεξάρτητος | 22.117 | 0,71 |
| Κακού Γκναγκμπό | Ανεξάρτητος | 18.650 | 0,60 |
| Ζακλίν-Κλερ Κουανγκουά | Ανεξάρτητος | 12.398 | 0,40 |
| Σαρλ Κονάν Μπανί | Ανεξάρτητος | 8.667 | 0,28 |
| Αμαρά Εσί | Ανεξάρτητος | 6.413 | 0,20 |
| Μαμαντού Κουλιμπαλί | Ελευθερία και Δημοκρατία για τον Ρεπουμπλικανισμό | 3.343 | 0,11 |
| Άκυρα/λευκά | 201.186 | – |
| **Σύνολο** | **3.330.928** | **100** |
| Εγγεγραμμένοι/συμμετοχή | 6.301.189 | 54,63 |
| Πηγή: CEI Αρχειοθετήθηκε 2015-11-18 στο Wayback Machine. |

Παραπομπές
----------

1. ↑  Ακτή Ελεφαντοστού: Από τον α' γύρο επανεξελέγη ο πρόεδρος Ουαταρά, real.gr, 28-10-2015.
2. ↑  Ivory Coast to hold post-war presidential election on October 25 Αρχειοθετήθηκε 2015-10-03 στο Wayback Machine.. Reuters. 5-8-2015
3. ↑  Former Ivory Coast President Gbagbo’s Party Calls for Poll Boycott Αρχειοθετήθηκε 2015-11-18 στο Wayback Machine.. Voice of America. 10-9-2015.
4. 1 2  "Gbagbo's FPI picks presidential hopeful after years of boycotts" Αρχειοθετήθηκε 2015-10-19 στο Wayback Machine.. Reuters. 8-8-2015.
5. ↑  Alassane Ouattara Is Re-elected President of Ivory Coast. The New York Times. 28-10-2015.
6. ↑  Ivory Coast election: Alassane Ouattara wins second term. BBC News. 28-10-2015
Ο **Ρότζερ Φίλιπ Μέισον Τζούνιορ**, ή απλά **Ρότζερ Μέισον** (Ουάσινγκτον, 10 Σεπτεμβρίου 1980) είναι Αμερικανός πρώην επαγγελματίας καλαθοσφαιριστής. Έχει ύψος 1,96 μ. και αγωνιζόταν στη θέση του σούτινγκ γκαρντ.

Κολλεγιακή σταδιοδρομία
-----------------------

Ο Ρότζερ Μέισον πέρασε από τα λύκεια Σίντουελ Φρεντς Σκούλ και Γκουντ Κάουνσελ ενώ στη συνέχεια και συγκεκριμένα το 1999 όντας 19 ετών εισήχθη στο Πανεπιστήμιο της Βιρτζίνια.

Με τη μπασκετική ομάδα του Πανεπιστημίου, τους Βιρτζίνια Κάβαλιερς, αγωνίστηκε για πρώτη φορά σε Κολλεγιακό πρωτάθλημα. Το 2002 αποφοίτησε από το πανεπιστήμιο σε ηλικία 22 ετών.

Επαγγελματική σταδιοδρομία
--------------------------

Το 2002 και μετά την αποφοίτησή του από το Πανεπιστήμιο της Βιρτζίνια, ο Μέισον συμμετείχε στα Ντραφτ του ΝΒΑ και κατάφερε να επιλεγεί από τους Σικάγο Μπουλς με τους οποίους αργότερα υπέγραψε επαγγελματικό συμβόλαιο συνεργασίας. Με την ομάδα του Σικάγο αγωνίστηκε ολόκληρη τη σεζόν 2002-03, και λίγο στις αρχές του 2003-04.

Επόμενες ομάδες της καριέρας του Μέισον μετά τους Σικάγο Μπουλς ήταν οι Τορόντο Ράπτορς, ομάδες επίσης του ΝΒΑ.

Στις αρχές του 2005, ο Μέισον αποφάσισε να αφήσει για πρώτη φορά στην καριέρα του την Αμερική και ταξίδεψε στην Ελλάδα με προορισμό τον Ολυμπιακό Πειραιώς, στον οποίο αγωνίστηκε για μία σεζόν χωρίς να καταφέρει ωστόσο να κατακτήσει κάποιο τίτλο.

Την περίοδο 2005-06 αγωνίστηκε με τη Χάποελ Ιερουσαλήμ, ομάδα του Ισραήλ.

Το 2006, ο Ρότζερ Μέισον επέστρεψε στην Αμερική και το ΝΒΑ, παίρνοντας μεταγραφή στους Ουάσινγκτον Ουίζαρντς, στους οποίους παρέμεινε για δύο χρόνια.

Τη διετία 2008-2010, ο Μέισον αγωνίστηκε με τους Σαν Αντόνιο Σπερς, ενώ το 2010 μεταπήδησε στους Νιου Γιορκ Νικς.

Στα τέλη του 2011 επέστρεψε στους Ουάσινγκτον Ουίζαρντς, ενώ το καλοκαίρι του 2012 υπέγραψε μονοετές συμβόλαιο συνεργασίας με τους Νιου Όρλεανς Χόρνετς.

Στις 27 Σεπτεμβρίου του 2013, ο Μέισον μετεγγράφη στους Μαϊάμι Χιτ, στους οποίους αγωνίστηκε μέχρι τις αρχές του 2014.

Διεθνείς συμμετοχές
-------------------

Ο Ρότζερ Μέισον ήταν μέλος της μπασκετικής ομάδας των Ηνωμένων Πολιτειών της Αμερικής που συμμετείχε στην Πανεπιστημιάδα του 2001 η οποία διεξήχθη στο Πεκίνο. Ο Μέισον κατάφερε να κατακτήσει με την εθνική του ομάδα στη συγκεκριμένη διοργάνωση το χάλκινο μετάλλιο.

Πηγές
-----

* Το προφίλ του Μέισον στο virginiasports.com Αρχειοθετήθηκε 2018-05-05 στο Wayback Machine.
* Το προφίλ του Μέισον στο nba.com
* Στους Πρωταθλητές Χιτ ο άλλοτε «ερυθρόλευκος» Μέισον
Συντεταγμένες: 40°36′58.36″N 20°46′30.83″E﻿ / ﻿40.6162111°N 20.7752306°E﻿ / 40.6162111; 20.7752306

Ο **Πύργος του Ρολογιού της Κορυτσάς** (αλβανικά: Kulla e sahatit e Korçës‎) είναι ιστορικός Οθωμανικός τουρκικός πύργος που χρονολογείται από τον 18ο αιώνα και ανακατασκευάστηκε πρόσφατα. Βρίσκεται στο Παλιό Παζάρι της Κορυτσάς στην Αλβανία.

Χτίστηκε το 1784 μετά από μια συμφωνία μεταξύ των Μουσουλμάνων Αλβανών και των Ορθοδόξων Μοσχοπολιτών (η Μοσχόπολη ήταν κέντρο της Αρομανικής μειονότητας στην Αλβανία) και ήταν μέρος του συγκροτήματος τζαμιών Ιλιάζ Χότζα που χτίστηκε το 1490.

Ο πύργος ήταν φτιαγμένος από πέτρα και είχε τυπικό οθωμανικό στιλ. Καταστράφηκε κατά τη διάρκεια της κομμουνιστικής δικτατορίας του Ενβέρ Χότζα λόγω σεισμού στις 21 Μαΐου 1960.

Πηγές
-----

* (Αλβανικά) Dritan Çoku. «Kulla e sahatit në Korçë, jeta e një monumenti arkitekturor». *Shqiptarja.com*. Shqiptarja. Αρχειοθετήθηκε από το πρωτότυπο στις 10 Ιουνίου 2016. Ανακτήθηκε στις 11 Μαΐου 2016.
Το **Πρωτόκολλο του Λονδίνου** της 16ης Νοεμβρίου 1828 ήταν μια συμφωνία μεταξύ των τριών μεγάλων Δυνάμεων (Βρετανία, Γαλλία και Ρωσία), με την οποία ίδρυσε το εσωτερικά αυτόνομο, αλλά υποτελές ελληνικό κράτος υπό Οθωμανική επικυριαρχία.

Ως αποτέλεσμα του ελληνικού πολέμου της Ανεξαρτησίας, που άρχισε το 1821. Η παρέμβαση των μεγάλων δυνάμεων στην σύγκρουση μετά τη Συνθήκη του Λονδίνου στην Ναυμαχία του Ναβαρίνου (1827), η δημιουργία ενός κράτους στη νότια Ελλάδα είχε γίνει αναγκαία. Το 1827, η ελληνική Τρίτη Εθνική Συνέλευση ανέθεσε τη διακυβέρνηση του νέου έθνους στον Ιωάννη Καποδίστρια, ο οποίος έφτασε στην Ελλάδα τον Ιανουάριο του 1828. Παράλληλα με τις προσπάθειές του να θέσει τα θεμέλια για ένα σύγχρονο κράτος, ο Καποδίστριας ανέλαβε τις διαπραγματεύσεις με τις μεγάλες Δυνάμεις ως προς την έκταση και το συνταγματικό καθεστώς του νέου ελληνικού κράτους, ιδιαίτερα κατά τη διάρκεια της Διάσκεψης του Πόρου των πρεσβευτών των Μεγάλων Δυνάμεων τον Σεπτέμβριο του 1828.

Αν και οι πρέσβεις πρότειναν μια ευρεία εδαφική βάση για το νέο ελληνικό κράτος, το Νοέμβριο του 1828, αγνοώντας τις συστάσεις των πρεσβευτών, οι μεγάλες Δυνάμεις συμφώνησαν για το πρώτο Πρωτόκολλο του Λονδίνου, με το οποίο δημιουργείται ένα αυτόνομο ελληνικό κράτος, το οποίο θα είναι υποτελές στο Σουλτάνο και περιορίζεται στην Πελοπόννησο (Μοριάς) και τις Κυκλάδες. Αυτό άφησε έξω την Κεντρική Ελλάδα, την Κρήτη και άλλα νησιά που είχαν συμμετάσχει στην ελληνική επανάσταση και/ή ήταν υπό ελληνικό έλεγχο για κάποιο διάστημα. 

Στην εκδήλωση, το Πρωτόκολλο τροποποιήθηκε στις 22 Μαρτίου 1829 με την υπογραφή του δεύτερου Πρωτόκολλου του Λονδίνου, το οποίο αποδέχθηκε τις συστάσεις της διάσκεψης του Πόρου σε μεγάλο βαθμό.
Η **Πλάκα του Κομεντιόλου** είναι η κύρια σωζόμενη επιγραφική πηγή σχετικά με την βυζαντινή παρουσία στο νότο της Ισπανίας.

Ιστορικό υπόβαθρο
-----------------

Στα μέσα του 6ου αιώνα, επί Ιουστινιανού Α΄, τα βυζαντινά στρατεύματα εισέβαλαν στη νότια Ιβηρική χερσόνησο και κατάφεραν να ελέγξουν ένα σημαντικό κομμάτι των πρώην ρωμαϊκών επαρχιών της Βαιτικής και της Καρχηδονιανής. Τα νέα αυτά εδάφη βαφτίστηκαν ως «Επαρχία της Ισπανίας» ενώ ανοικοδομήθηκε η παλαιά πόλη της Καρθαγένης (*Carthago Nova)*, που είχε καταστραφεί ολοσχερώς από τους Βανδάλους το 425, και μετονομάστηκε σε «Καρθαγένη Σπαρτάρια» (*Carthago Spartaria*).

Η Πλάκα
-------

Η πλάκα του Κομεντίολου που είναι φτιαγμένη από λευκό μάρμαρο αρκετά καλής ποιότητας και βρίσκεται σε καλά επίπεδα συντήρησης σήμερα, μνημονεύει την κατασκευή των τειχών της Καρθαγένης Σπαρτάριας, μεταξύ 589 και 590, μιας διπλής πύλης κι ενός προθαλάμου, εν μέσω δύο πύργων μαζί με άλλες μνημειώδεις κατασκευές. Όλα τα έργα οφείλονταν σε έναν στρατηγό του αυτοκράτορα Μαυρικίου, και πιθανότατα έλαβαν χώρα στην είσοδο της πόλης.

Σύμφωνα με τις πληροφορίες που παρουσιάζει ο Έμιλ Χύμπνερ (Emil Hübner) (en CIL II, 3420), η πλάκα αυτή βρέθηκε το 1698 κατά τη διαδικασία διάνοιξης ενός πηγαδιού σε μοναστήρι. Σήμερα βρίσκεται στο αρχαιολογικό μουσείο της Καρταχένα.

Το κείμενο
----------

Μεταγραφή του κειμένου: «*QVISQVIS ARDVA.TVRRIVM MIRARIS.CVLMINA./ VESTIBVLVMQ(ue).VRBIS. 
DVPLICI. PORTA. FIRMATVM./ DEXTRA L(a)EVAQ(ue) BINOS PORTICOS.ARCOS/ 
QVIBUS.SVPERVM. PONITVR CAMERA CURVA CONVEXAQ(ue)./ COMENCIOLVS.SIC.HAEC
 IVSSIT.PATRICIVS/ MISSVS. A MAVRICIO.AVG.CONTRA.HOSTES.BARBAROS./ 
MAGNVS.VIRTUTE.MAGISTER.MIL(ilitiae).SPANIAE./ 
SIC.SEMPER.HISPANIA.TALI.RECTORE.LAETETVR./ DVM.POLI.ROTANTVR.DVMQ(ue). 
SOL.CIRCVIT.ORBEM./ ANN(o) VII. AVG(usti). IND(ictione). VIII»*
Η πλάκα παρουσιάζει στα αριστερά, πριν το κείμενο, έναν ευμεγέθη σταυρό, που περιτριγυρίζεται από τα γράμματα Q, S, R και A.

Ήδη από την ανακάλυψή της δημιουργήθηκαν ορισμένες αμφιβολίες περί της αυθεντικότητάς της, που έχουν ωστόσο σήμερα ξεπεραστεί, αν και έχει γίνει αποδεκτό ότι η Πλάκα υπέφερε διάφορες μεταβολές κατά το δεύτερο μισό του 18ου αιώνα. Το πρόσωπο στο οποίο αναφέρεται η επιγραφή μάλλον είναι ο Κομεντίολος, στρατηγός με μεγάλη εμπειρία από τους πολέμους εναντίον των Περσών, ο οποίοςστάλθηκε στην Ισπανία προκειμένου να εκμεταλευθεί τις εσωτερικές έριδες που είχε προκαλέσει στο Βασίλειο των Βησιγότθων (τους αποκαλούμενους «βαρβάρους» στην επιγραφή) ο προσηλυτισμός του βασιλιά τους Ρεκαρέδου στον Καθολικισμό.

Παραπομπές
----------

1. ↑  Wood, Jamie (22 July 2010). «Defending Byzantine Spain: frontiers and diplomacy». *Early Medieval Europe* **18** (3): 314. doi:10.1111/j.1471-8847.2010.00300.x.

Εξωτερικοί σύνδεσμοι
--------------------

* Η Πλάκα του Κομεντίολου στην ιστοσελίδα Hispania Epigraphica, όπου περιέχεται βιβλιογραφία και φωτογραφίες


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Lápida de Comenciolo  της Ισπανικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Ο **Παυλος Τσακιρίδης** (1913 - 2000) ήταν Έλληνας νομικός,δημοσιογράφος και πολιτικός. Καταγόταν από ποντιακή οικογένεια, αποφοίτησε από τη Νομική Σχολή του Πανεπιστημίου Αθηνών και διετέλεσε βουλευτής Κοζάνης για 27 έτη.

Βιογραφικά στοιχεία
-------------------

Ήταν γιος του Χαράλαμπου Τσακιρίδη.

Εξελέγη για πρώτη φορά βουλευτής Κοζάνης στις εκλογές του 1954 με την υποστήριξη του Ελληνικού Συναγερμού. Μετά την αποχώρηση του Σπυρίδωνα Μαρκεζίνη από τον Ε.Σ. προσχώρησε στο Κόμμα των Προοδευτικών, από το οποίο αποχώρησε δηλώνοντας ότι διαφωνούσε με την διαφαινόμενη προσέγγιση με την ΕΔΑ και προσχωρώντας παράλληλα στην νεοϊδρυθείσα ΕΡΕ. Επανεξελέγη βουλευτής Κοζάνης με την ΕΡΕ στις εκλογές του 1956, 1958, 1961, 1963 και 1964. Στις εκλογές του 1974 εξελέγη βουλευτής Κοζάνης με την Νέα Δημοκρατία.

Παραπομπές
----------

1. ↑  Καραγεώργος Δημήτρης, *Η διαδρομή του Ελληνικού Συναγερμού από την ίδρυσή του ως την αδρανοποίησή του, 1951-1956*, διδακτορική διατριβή ΕΚΠΑ, Αθήνα 2015, σελ. 637
2. ↑  «Μητρώο Γερουσιαστών και Βουλευτών» (PDF). *hellenicparliament*. Ελληνικό κοινοβούλιο.
Το ***Σκηνές από μια οικογένεια και έναν πλανήτη σε κρίση*** (σουηδικά: Scener ur hjärtat‎) είναι βιβλίο του 2018. Γράφτηκε από την Μαλένα Έρνμαν, τον σύζυγο της Σβάντε Τούνμπεργκ, και τις κόρες τους Γκρέτα και Μπεάτα. Αποτελείται από τρία κύρια κεφάλαια, χωριζόμενο σε διάφορα υποκεφάλαια. Ξεκινάει με το ποίημα Ελέγκι της ποιητικής συλλογής Τυ του Βέρνερ Άσπενστρεμ. Το βιβλίο γράφτηκε ως μια αυτοβιογραφία.

Ο αναγνώστης ακολουθεί την ζωή της Έρνμαν και της οικογένειας της ενώ ταξιδεύουν στην Ευρώπη για την καριέρα της στο τραγούδι. Το βιβλίο κάνει λεπτομερή αναφορά στην ζωή της Γκρέτα και της οικογένειας πριν ξεκινήσει την σχολική απεργία για το κλίμα, καθώς και την διάγνωση της με σύνδρομο Άσπεργκερ. Απευθύνεται επίσης με την διάγνωση της αδερφής της Γκρέτα, Μπεάτα, με διαταραχή ελλειμματικής προσοχής/υπερκινητικότητα (ΔΕΠΥ), και τον αγώνα της οικογένειας να αγωνιστεί με τις διαγνώσεις των κορών τους. Στο βιβλίο, η μητέρα των κοριτσιών καταλήγει στο συμπέρασμα ότι το Άσπεργκερ και το ΔΕΠΥ δεν είναι "μειονέκτημα" τόσο πολύ όσο μια "υπερδύναμη."

Το βιβλίο έχει μεταφραστεί και στα γερμανικά. Τον Δεκέμβριο του 2019 κυκλοφόρησε μεταφρασμένο στην ελληνική. Στην αρχική σουηδική έκδοση, μόνο η Μαλένα Έρνμαν και ο Σβάντε Τούνμπεργκ κατοχυρώνονται ως συγγραφείς. Η Γκρέτα έχει δοθεί υψηλή κάλυψη στις νεότερες εκδόσεις, και η φωτογραφία της είναι στο εξώφυλλο της γερμανικής έκδοσης. Μια αγγλική έκδοση είναι (ή ήταν σε κάποιο σημείο) επίσης υπό κατασκευή.

Περιεχόμενα
-----------

* Κεφάλαιο 1: *Πίσω από το παραπέτασμα*
* Κεφάλαιο 2: *Καμένοι άνθρωπο σε ένα καμένο πλανήτη*
* Κεφάλαιο 3: *Φανταστείτε αν η Ζωή είναι Πραγματική και Ότι Κάνουμε Κάτι Σημαίνει*

Δείτε επίσης
------------

* Η ζωή μας είναι στα χέρια σας, μια συλλογή από ομιλίες της Γκρέτα Τούνμπεργκ

Παραπομπές
----------

1. 1 2 3  Lambeck, Petra. «'Scenes From the Heart': Backstory of 16-Year-Old Climate Activist Greta Thunberg». *Live Wire*. Ανακτήθηκε στις 1 Ιουλίου 2019.
2. ↑  Malena Ernman (2018). *Scener ur hjärtat*. ISBN 9789177951339. Ανακτήθηκε στις 22 Ιουνίου 2019.
3. ↑  Ernman, Malena· Thunberg, Svante (2019). *Scenes from the heart*. London: Particular Books.
4. ↑  *Scener ur hjärtat* (στα Swedish). Ανακτήθηκε στις 22 Ιουνίου 2019. CS1 maint: Μη αναγνωρίσιμη γλώσσα (link)
5. ↑  Gunilla Kindstrand (29 December 2018). «Familjen Ernman: Utbrända barn på lika utbränd planet» (στα Swedish). Svenska Dagbladet. ISSN 1101-2412.. Ανακτήθηκε στις 22 June 2019.

Περαιτέρω ανάγνωση
------------------

* Lambeck, Petra (May 3, 2019). «Family memoir explores childhood of climate activist Greta Thunberg». Deutsche Welle. .
* Βίτσεκ, Ελένα (3 Μαΐου 2019). Das Buch der Thunbergs : Die Welt schien sie auf gewartet zu haben, Αλγκεμάινε Φρανκφούρτης (Frankfurter Allgemeine)
* Κλάους Χέκινγκ (30 Απριλίου 2019). Greta-Thunberg-Buch Das Leben einer Familie gerät außer Kontrolle, Spiegel Online
* Έθνος (30 Νοεμβρίου 2019). Προδημοσίευση από το βιβλίο της Τούνμπεργκ: Σκηνές από έναν πλανήτη σε κρίση
Το Κυτταρικό πρωτόπλασμα

Με το όνομα **πρωτόπλασμα** ή *κυτταρικό πρωτόπλασμα* (protoplasm) χαρακτηρίζεται στη Βιολογία όλο το ζωντανό σύνολο, περιεχόμενο, ενός κυττάρου, δηλαδή το κυτόπλασμα ή κυτταρόπλασμα και ο κυτταρικός πυρήνας.

Ο όρος αυτός επινοήθηκε από τον Πούρκινιε το 1835 από τον οποίον και ορίσθηκε ως η "βασική ουσία" του κυττάρου (της ζωντανής ύλης), και υπεύθυνη όλων των ζωτικών διεργασιών. Οι υποστηρικτές του όρου θεωρούσαν πως τα κύτταρα είτε προέρχονται από πρωτοπλασματικά θραύσματα, είτε περικλείουν το πρωτόπλασμα. Στην ασάφεια αυτή οφείεται και η ανικανότητα της ερμηνείας των κυτταρικών δομών και ειδικότερα του πυρήνα. 

Γενικά όμως στη σύγχρονη Βιολογία το *πρωτόπλασμα* περισσότερο ενδιαφέρον έχει ως θεμελιώδης ουσία του κυτταροπλάσματος παρά ως ζωντανή ύλη. Ο όρος πρωτόπλασμα χρησιμοποιείται επίσης και στον όρο "πρωτοπλασματική ροή" που περιγράφει την κίνηση του κυτταροπλάσματος. Ιδιαίτερα στη Βοτανική ο όρος χρησιμοποιείται προκειμένου να δηλώσει την ουσία του πρωτοπλάστη των κυττάρων.

Το πρωτόπλασμα αποτελείται από 90% νερό που μπορεί να μειωθεί μέχρι 10% σε περίπτωση λήθαργου. Οι δε πρωτεΐνες και τα αμινοξέα αποτελούν το 65% του ξηρού βάρους τους, τα λιποειδή το 16%, ενώ τα απλά σάκχαρα, περίπου, το 12%. Πέραν αυτών υφίστανται και κάποιες άλλες οργανικές ενώσεις και ανόργανα άλατα σε πολύ όμως μικρότερες ποσότητες.

Ιστορία του όρου
----------------

Στην αρχή ο Πούρκινιε χρησιμοποίησε τον όρο προκειμένου να δηλώσει την "ουσία" που περιέχουν τα εμβρυώδη ζωικά κύτταρα, καθώς και εκείνα του καμβίου των φυτών. Αργότερα το 1868 ο Χάνσταϊν με τον όρο αυτό δήλωνε το σύνολο των ζωντανών συστατικών του κυττάρου σε αντιδιαστολή του μεταπλάσματος (= του συνόλου των νεκρών στοιχείων του κυττάρου).  
 
Τελικά ο Χάνσταϊν το 1880 επινόησε τον όρο πρωτοπλάστης προκειμένου έτσι να ορίσει την πρωτοπλασματική περιοχή που περιέχεται στα όρια του κυττάρου. Από τότε και οι δύο αυτοί όροι αναφέρονται κατ΄ ουσία στο ίδιο πράγμα, με μοναδικό διακριτό σημείο ότι το μεν πρωτόπλασμα αναφέρεται στην ύλη ενώ ο πρωτοπλάστης στη μορφή της ύλης του κυττάρου.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* LCCN: sh85107803
* BNF: cb11981511s (data)
* NDL: 00562358

 |

 |
Το **Πλάσματα της Αβύσσου** (αγγλικά: *Creatures from the Abyss*) είναι μια ιταλική ταινία τρόμου χαμηλού προϋπολογισμού του 1994 σε σκηνοθεσία Μασιμιλιανό Τσέρτσι και σε σενάριο Ρίτσαρντ Μπάουμαν. Πρωταγωνιστούν οι Κλέι Ρότζερς, Μάικλ Μπον, Σάρον Τόμει, Λάουρα Ντι Πάλμα, Αν Γουλφ καθώς και ο πασίγνωστος σκηνοθέτης και ηθοποιός ταινιών χαμηλού προϋπολογισμού Ντέραν Σαράφιαν.

Πλοκή
-----

Πέντε έφηβοι, τρεις γυναίκες και δύο άντρες χάνονται στη θάλασσα τη νύχτα με ένα μικρό φουσκωτό βαρκάκι και μια δυνατή καταιγίδα ξεκινάει. Όμως ξαφνικά πέφτουν πάνω σε ένα ερημωμένο κότερο στη μέση του ωκεανού το οποίο περιέχει ένα μυστηριώδες εργαστήριο βιολογίας. Για κακή τους τύχη ένα από τα μεταλλαγμένα ψάρια ξενιστές έχει δραπετεύσει και παραμονεύει τους ανυποψίαστους εφήβους.

Ηθοποιοί και Χαρακτήρες
-----------------------

* Κλέι Ρότζερς ως Μάικ
* Μάικλ Μπον ως Μπόμπι
* Σάρον Τόμει ως Μάργκαρεθ
* Λάουρα Ντι Πάλμα ως Ντόροθι
* Αν Γουλφ ως Τζούλι
* Ντέραν Σαράφιαν ως Καθηγητής Κλαρκ

Προβολή
-------

Η ταινία προβλήθηκε στην Ιαπωνία στις 8 Ιανουαρίου του 2000. Η ελληνική ιστοσελίδα κριτικής ταινιών χαμηλού προϋπολογισμού b-movies.gr πρόβαλε την ταινία στις 12 Αυγούστου 2006 στο DaSein των Εξαρχείων. Η ταινία ήταν να προβληθεί στο DaSein μαζί με την ταινία Πιράνχα 2: Ιπτάμενοι Δολοφόνοι ως διπλή προβολή με τίτλο "Εφιάλτες από τη Θάλασσα" άλλα η προβολή του Πιράνχα 2 ακυρώθηκε λόγω απρόβλεπτων καταστάσεων.

Κυκλοφορία
----------

Η Shriek Show κυκλοφόρησε την ταινία σε DVD στις 31 Ιουλίου 2007 ως μέρος της συλλογής Mutant Monsters Triple Feature μαζί με το Ο Εξολοθρευτής της Νύχτας (The Dark) και το The Being.

Υποδοχή
-------

Η ταινία γνώρισε μικτές ως και αρνητικές κριτικές. Στην ιστοσελίδα αναθεώρησης Rotten Tomatoes έχει μια βαθμολογία 25%. Στο IMDb έχει βαθμολογία 4,6/10. Η ελληνική ιστοσελίδα b-movies.gr έδωσε στην ταινία μια βαθμολογία 4/5 και είπε ότι η ταινία είναι ένα must για τους οπαδούς των θαλασσινών ταινιών τρόμου.

Εξωτερικοί Σύνδεσμοι
--------------------

* Πλάσματα της Αβύσσου στο Rotten Tomatoes
* Πλάσματα της Αβύσσου στο Allmovie
* Παρουσίαση της ταινίας στο b-movies.gr
Ο **Σπύρος Κατσιάνος** είναι Έλληνας ηθοποιός. Γεννήθηκε και μεγάλωσε στην Αθήνα όπου ξεκίνησε την καλλιτεχνική του πορεία και συνεχίζει μέχρι σήμερα.

Καριέρα
-------

Σπούδασε στην Ανωτέρα Δραματική Σχολή «Ίασμος» της Αθήνας από όπου και αποφοίτησε με επιτυχία το 2017.
Από το πρώτο έτος κιόλας της Δραματικής Σχολής, συνεργάζεται στο θέατρο με τον δημιουργό Λακη Λαζόπουλο, όπως και στην πρώτη του τηλεοπτική εμφάνιση το 2019 με βασικό ρόλο στην κωμική-σατυρική σειρά «Δέκα Μικροί Μήτσοι».

Η πορεία του στο χώρο του θεάματος συνεχίζεται με επιτυχία αφού πήρε μέρος ξανά σε μεγάλες παραγωγές του θεάτρου, σε μουσικές σκηνές και έδωσε τη φωνή του σε παιχνίδια προσχολικής ηλικίας, αλλά και ραδιοφωνικά σποτ.

Μερικοί τίτλοι θεατρικών έργων που συμμετείχε: 
«Striptease επιθεώρηση bobo», «Η μικρή μας Πόλη», «Λευκή Πραγματικότητα», «Το Γαλάζιο πουλί», «Θεέ μου τι σου κάναμε;» «Kiss me Kate», «Και μετά ερωτεύτηκαν».

Παραπομπές
----------

1. ↑  «Σπύρος Κατσιάνος | youfly.com». *youfly.com*. Ανακτήθηκε στις 9 Αυγούστου 2020. [*νεκρός σύνδεσμος*]
2. ↑  «Spyros Katsianos». *IMDb*. Ανακτήθηκε στις 9 Αυγούστου 2020.
Ο **Ρούρικ Ροστισλάβιτς**, ρωσ. Рюрик Ростиславич (απεβ. 1215) από τον Οίκο των Ρουρικιδών-Σμολένσκ ήταν πρίγκιπας του Νόβγκοροντ (1170-71), του Μπέλγκοροντ Κιεβίνσκι (νυν Μπιλοχορόντκα) (1173-94), του Τσέρνιγοβ (1210-14) και μεγάλος πρίγκιπας του Κιέβου (1173, 80-82, 94-1202, 03-05, 06, 07-10).

Βιογραφία
---------

Ήταν γιος τού Ροστισλάβ Α΄ πρίγκιπα τού Σμολένσκ, Νόβγκοροντ και μεγάλου πρίγκιπα του Κιέβου.

Οι συγκρούσεις για τη διαδοχή τον έθεσαν στον θρόνο του Κιέβου τουλάχιστον επτά φορές. Το 1182 έγινε συγκυβερνήτης με τον Σβιατοσλάβ Γ΄ πρίγκιπα τού Τσέρνιγοβ (3ο εξάδελφο τού πατέρα του), μία διευθέτηση που κράτησε ως το 1194, οπότε ο Σβιατοσλάβ Γ΄ απεβίωσε. Ο Ρούρικ κυβέρνησε μόνος του ως το 1199, όταν αμφισβητήθηκε από τον Ρόμαν Β΄ (γιο του εξαδέλφου του), ο οποίος εκθρόνισε τον Ρούρικ.

Έπειτα από ένα μικρό διάστημα ως πρίγκιπας τού Τσέρνιγοβ, όπου έκτισε τον ναό της Αγίας Παρασκευής, ο Ρούρικ, μαζί με τους συγγενείς του και έναν στρατό Κουμάνων, επιτέθηκε και λεηλάτησε το Κίεβο το 1203, αλλά αποκρουόταν ως τον θάνατο τού Ρόμαν Β΄ το 1205. Το 1204 περιορίστηκε σε μονή το 1204, αλλά εγκατέλειψε τους μοναστικούς όρκους και επέστρεψε στον θρόνο.

Ο 4ος εξάδελφός του, Βσέβολοντ, πρίγκιπας του Τσέρνιγοβ, ισχυρίστηκε ότι οι πρότεροι μοναστικοί όρκοι τού Ρούρικ έκαναν τη θέση του άκυρη και επιτέθηκε στο Κίεβο, που το κατέλαβε προσωρινά τα έτη 1206, 1207, 1211. Επέτυχε να αιχμαλωτίσει τον Ρούρικ, ο οποίος αιχμάλωτος στο Τσέρνιγοβ, απεβίωσε.

Οικογένεια
----------

Νυμφεύτηκε την Άννα, κόρη του πρίγκιπα του Τούροβ και είχε τέκνο:

* Ροστισλάβ Β΄ 1173-1214, πρίγκπας του Τορτσέσκ, Βισχορόντ, Γαλικίας, μεγάλος πρίγκιπας του Κιέβου.

Παραπομπές
----------

1. ↑  «Анны» (Ρωσικά) 1900.
2. ↑  Ανακτήθηκε στις 3  Οκτωβρίου 2016.
3. 1 2  Leo van de Pas: (Αγγλικά) *Genealogics*. 2003.
4. ↑  «Рюрик-Василий Ростиславич» (Ρωσικά) 1918.
5. ↑  Vasily Yegorovich Rudakov: «Рюрик» (Ρωσικά) 1899.

Πηγές
-----

* Martin, Janet L.B. Medieval Russia, 980-1584, 1995 (Cambridge Medieval Textbooks)
Το **ρακόρ** είναι η κατάλληλη σύνδεση των πλάνων μιας σκηνής κλασικής αφήγησης στον κινηματογράφο, ώστε να δίνεται η εντύπωση στον θεατή της οπτικής - ηχητικής συνέχειας. Τα ρακόρ χωρίζονται σε:

**Ρακόρ βλεμμάτων**, είτε για τη σύνδεση δύο πλάνων πάνω στον νοητό άξονα των ηθοποιών, είτε για τη μετάβαση σε ένα άλλο πλάνο ή άξονα (π.χ. ο ηθοποιός κοιτάζει στον ουρανό και το αμέσως επόμενο πλάνο είναι πουλιά που πετούν).

Ερμηνευτικά ρακόρ, όπου οι ηθοποιοί πρέπει να ερμηνεύσουν τη σκηνή με τον ίδιο τρόπο (εκφράσεις, κινήσεις, στάση σώματος), όσες φορές χρειαστεί έως ότου να γυριστεί η σκηνή. Την ευθύνη για την τήρηση αυτών έχει η σκριπτ (συνήθως γυναίκα), που φροντίζει να καταγράφει τον ακριβή τρόπο που ερμηνεύθηκε μία σκηνή.

Τέλος, **σκηνογραφικά**, **ενδυματολογικά** αλλά και **φωτιστικά ρακόρ** είθισται να τηρούνται ώστε να προσδώσουν την αίσθηση συνέχειας.
Ο **Σκύμνος ο Χίος** (185 π.Χ. – 2ος αιώνας π.Χ.) ήταν Έλληνας γεωγράφος. Θεωρείται πως ήταν ο συγγραφέας του έργου *Περίοδος του Νικομήδη*, μιας γεωγραφικής πραγματείας γραμμένης στην αττική διάλεκτο. Είναι ένα χρονικό του κόσμου (*Περιήγησις*) σε μορφή Ιαμβικού τρίμετρου, η οποία είναι αφιερωμένη στον βασιλιά Νικομήδη της Βιθυνίας. Πρόκειται πιθανώς για τον Νικομήδη Β΄ τον Επιφανή, ο οποίος βασίλεψε από το 149 π.Χ. ή για τον γιό και διάδοχο του, τον Νικομήδη Γ΄ τον Ευεργέτη.

Ήταν το πρώτο έργο το οποίο εκδόθηκε στο Άουγκσμπουργκ το 1600, και λόγω του ότι βρέθηκε μαζί με τις *Επιτομές* του Μαρκιανού του Ηρακλειώτη, δημοσιεύτηκε αρχικά υπό αυτό το όνομα. Οι μελετητές της εποχής, Λούκας Χολστένιος (Lucas Holstenius) και Ισαάκ Βόσιος (Isaac Vossius), ήταν οι πρώτοι που το απέδωσαν στον Σκύμνο της Χίου, καθώς ανακάλυψαν σε άλλα μελέτες λογίων πως ο Σκύμνος είχε δηλωθεί ως η πηγή του έργου πάνω από μια φορά.

Συνέχισε να θεωρείται ως ο συγγραφέας του έργου έως και το 1846, όταν ο Αύγουστος Μάινεκε, με την εξέταση και επαναδημοσίευση των σχετικών κειμένων, έδειξε πως δεν υπάρχει βάση για να θεωρείται ο Σκύμνος ως συγγραφέας, μια και τα γραπτά του Σκύμνου του Χίου εμφανίζονται να είναι σε πεζό λόγο, και όχι έμμετρο, και οι λίγες προτάσεις που έχουν διασωθεί από άλλα έργα του δεν φανερώνουν ομοιότητες με τα γραφόμενα στο «Περίοδος του Νικομήδη». Από τότε, το έργο αυτό αποδίδεται στον Ψευδο-Σκύμνο.

Παραπομπές
----------

1. ↑  Hunter, Richard (2006). «The Prologue of the Periodos to Nicomedes ('Pseudo-Scymnus')». Στο: Harder, M. A.· Regtuit, R. F.· Wakker, G. C. *Groningen Workshops on Hellenistic Poetry: Beyond the Canon*. Hellenistica Groninga. **11**. Leuven: Peters Publishers. σελίδες 123–140. ISBN 9789042918139.
2. ↑  Bunbury, E. H. (1879). *A History of ancient geography among the Greeks and Romans from earliest ages till the fall of the Roman Empire*. **2**. London: John Murray. σελίδες 69–74.

Επιπλέον πηγές
--------------

* Aubrey Diller, *The Tradition of the Minor Greek Geographers* (1952)

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 161612139
* **ΕΒΕ**: 159443
* **AA**: 78239
* ISNI: 0000 0004 4461 2068
* GND: 100271693
* SELIBR: 85093
* SUDOC: 067718566
* BNF: cb12570308b (data)
* BIBSYS: 13069939
* ICCU: PUVV250128

 |

 |
Ο Στρατηγός Ρ. Πούτνικ (1914)
Ο **Ραντομίρ Πούτνικ** (*Радомир Путник*, 24 Ιανουαρίου 1847 - 17 Μαΐου 1917) ήταν ο πρώτος Σέρβος στρατάρχης (Βοεβόδας) και αρχηγός του Γενικού Επιτελείου του σερβικού στρατού στους Βαλκανικούς Πολέμους και τον Α' Παγκόσμιο Πόλεμο.

Γεννήθηκε στη Κραγκούγιεβατς της Σερβίας το 1847. Στην αρχή ανέλαβε Βοεβόδας και στη συνέχεια υπουργός των στρατιωτικών στις περιόδους (1904-1905), (1906-1908) και το 1912. Με εξαίρεση αυτές τις περιόδους ο Βασιλιάς της Σερβίας Πέτρος Α' του είχε αναθέσει την αρχηγία του επιτελείου στρατού από το 1903 που διατήρησε μέχρι το 1916. Στον Ραντομίρ Πούτνικ οφείλεται η άρτια εκπαίδευση του σερβικού στρατού καθώς και ο εξοπλισμός του κατά την περίοδο εκείνη.

Και στους δύο Βαλκανικούς Πολέμους ο Πούτνικ ως αρχιστράτηγος βοηθός του Βασιλιά κατατρόπωσε τους Τούρκους στο Κουμάνοβο (1912) και ως στρατάρχης μετώπου στο Μοναστήρι (Νοέμβριος του 1912). Ειδικότερα στον Β΄ Βαλκανικό Πόλεμο μετά τη πρώτη υποχώρηση των στρατευμάτων του κατόπιν ταχείας αναδιοργάνωσης προέβη σε γενική επίθεση με ανακαταλήψεις εδαφών και προέλαση σε βάρος της Βουλγαρίας.

Με την έκρηξη του Α΄ Παγκοσμίου Πολέμου όπου ο Πούτνικ βρισκόταν στην Αυστρία με συνοδεία οδηγήθηκε στη Ρουμανία. Αν και η υγεία του όμως ήταν ήδη κλονισμένη ανέλαβε και πάλι την αρχιστρατηγία του σερβικού στρατού όπου και κατατρόπωσε τους αριθμητικά υπέρτερους αυστριακούς στη μάχη του Τσερ (Αύγουστος 1914) και αργότερα σε μάχη παρά τον ποταμό Κολουμπάρα (Δεκέμβριος 1914) όπου και ήταν η πρώτη διασυμμαχική νίκη του πολέμου εκείνου. Τον επόμενο χρόνο όπου η υγεία του είχε πλέον επιδεινωθεί, και δεχόμενος τριπλή επίθεση από Γερμανία, Αυστροουγγαρία και Βουλγαρία, αναγκάστηκε να υποχωρήσει μέσω Αλβανίας, όπου και απαλλάχθηκε των καθηκόντων του. Κατόπιν αυτών ο Πούτνικ αποσύρθηκε στη Νίκαια της Γαλλίας όπου και πέθανε δύο χρόνια μετά, το 1917.

Εξωτερικοί σύνδεσμοι
--------------------

* Πολυμέσα σχετικά με το θέμα  Radomir Putnik στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 40187945
* LCCN: n85001543
* ISNI: 0000 0000 2485 7595
* GND: 119414929
* SUDOC: 059865024
* BNF: cb14978228k (data)
* NKC: js20191051094

 |

 |
**Ραντεβού με τον Ράμα** ονομάζεται το μυθιστόρημα του Άρθουρ Κλαρκ που εκδόθηκε το 1972. Τοποθετημένη χρονικά στον 22ο αιώνα, η ιστορία εκτυλίσσεται γύρω από ένα κυλινδρικό εξωγήινο διαστημόπλοιο μήκους τριάντα μιλίων το οποίο εισέρχεται απροειδοποίητα στο Ηλιακό Σύστημα. Οι αστρονόμοι το ονομάζουν Ράμα, νομίζοντας αρχικά πως πρόκειται για αστεροειδή, καθώς τον 22ο αιώνα έχουν εξαντληθεί τα ονόματα από την ελληνορωμαϊκή μυθολογία με τα οποία βαφτίζονται σήμερα τα ουράνια σώματα. Η ιστορία δίνεται στον αναγνώστη από την οπτική γωνία μιας ομάδας εξερευνητών που στέλνονται να το εξετάσουν και να ανακαλύψουν τα μυστικά του. Το σκάφος αποδεικνύεται πως, όταν θερμανθεί κατάλληλα από την ηλιακή ακτινοβολία, μετασχηματίζεται σε ένα πλήρες, κλειστό εξωγήινο οικοσύστημα.

Το βιβλίο κέρδισε τα βραβεία Hugo και Nebula, και είναι ευρέως αναγνωρισμένο ως ένας από τους ακρογωνιαίους λίθους της βιβλιογραφίας του Κλαρκ, αλλά και ως ένα από τα σημαντικότερα μυθιστορήματα σκληρής επιστημονικής φαντασίας.

Τη δεκαετία του '80 ο Κλαρκ συμφώνησε να συνεργαστεί με τον Τζέντρι Λι για τη συγγραφή μυθιστορηματικών συνεχειών τοποθετημένων στο σύμπαν του *Ραντεβού με τον Ράμα*. Στα τρία βιβλία που κυκλοφόρησαν τελικά ο Κλαρκ είχε απλώς την επίβλεψη, ενώ ο Λι έγραψε το περισσότερο κείμενο με αποτέλεσμα το ύφος τους να είναι εμφανώς διαφορετικό. Έδιναν περισσότερη έμφαση στην ανάπτυξη χαρακτήρων, με πιο στερεότυπους καλούς και κακούς πρωταγωνιστές αντί για τους αφοσιωμένους επαγγελματίες του Κλαρκ.

Βιβλία της σειράς
-----------------

* *Ραντεβού με τον Ράμα* (1984) / *Rendezvous with Rama* (1972)
* *Ραντεβού με τον Ράμα 2* (1990) / *Rama II* (1989)
* *Ραντεβού με τον Ράμα 3: Ο Κήπος του Ράμα* / *The Garden of Rama* (1991)
* *Ραντεβού με τον Ράμα 4: Η Αποκάλυψη του Ράμα* / *Rama Revealed* (1993)

Παραπομπές
----------

1. ↑  «The John W. Campbell Memorial Award». (Βρετανικά αγγλικά) Center for the Study of Science Fiction. Ανακτήθηκε στις 23  Οκτωβρίου 2017.
Η **Ραντομίρα "Ράντκα" Ζρουμπάκοβα** (*λατινικό αλφάβητο : Radomira "Radka" Zrubáková*), γεννημένη στην Μπρατισλάβα στις 20 Δεκεμβρίου 1970, είναι πρώην Τσεχοσλοβάκα, σήμερα πολιτογραφημένη Σλοβάκα, πρώην αθλήτρια της αντισφαίρισης. Έφτασε στο νούμερο 22 στον κόσμο στο απλό τον Οκτώβριο του 1991 και το νούμερο 38 στο διπλό γυναικών τον Απρίλιο του 1993.

Η Ζρουμπάκοβα έγινε επαγγελματίας το 1986 έως το 1999 που αποσύρθηκε. Κατά τη διάρκεια της καριέρας της στο WTA Tour κέρδισε τρεις τίτλους στο απλό και δύο στο διπλό γυναικών. Έχει αγωνιστεί χωρίς ιδιαίτερη επιτυχία και στα τέσσερα τουρνουά Γκραντ σλαμ από το 1987 έως το 1997. 

Ήταν μέλος της ομάδας της Τσεχοσλοβακίας που κέρδισε τον τελικό του Φεντ καπ το 1988. Στο Φεντ καπ αγωνίστηκε με την Τσεχοσλοβακία το 1988, το 1991 και το 1992, με την Εθνική ομάδα της Τσεχίας το 1993 και με την Εθνική ομάδα της Σλοβακίας το 1994, το 1995 και το 1996, έχει συνολικό ρεκόρ 19 νίκες και 8 ήττες.

Παραπομπές
----------

1. ↑  *WTA website*.
2. ↑  «Η Ζρουμπάκοβα στο ITF tennis». Αρχειοθετήθηκε από το πρωτότυπο στις 22 Μαρτίου 2016. Ανακτήθηκε στις 29 Σεπτεμβρίου 2017.
3. 1 2  «Η Ζρουμπάκοβα στο Φεντ καπ». Αρχειοθετήθηκε από το πρωτότυπο στις 25 Σεπτεμβρίου 2016. Ανακτήθηκε στις 29 Σεπτεμβρίου 2017.
Το **Ρας αλ Χαϊμά** (αραβικά: رَأْس ٱلْخَيْمَة‎, ιστορικά γνωστή ως **Τζουλφάρ**) είναι η μεγαλύτερη πόλη και πρωτεύουσα του Εμιράτου Ρας αλ Χαϊμά στα Ηνωμένα Αραβικά Εμιράτα. Έχει πληθυσμό περίπου 115.949 κατοίκων.

Ιστοριά
-------

Δείτε επίσης: Σιμάλ και Σεΐχ Αλ Χαρφ
Η πόλη του Ρας αλ Χαϊμά ήταν ιστορικά γνωστή ως Τζουλφάρ και φημολογείται ότι είναι ένας από τους παλαιότερους οικισμούς των ΗΑΕ. Σύμφωνα με τον διοικητή του Σάρτζα, Σουλτάν μπιν Μουχαμάντ αλ-Κασίμι, η πόλη ιδρύθηκε από Αρμένιους που εγκατέλειψαν την περιοχή τους λόγω των μογγολικών εισβολών. Στα εξώτερα προάστια της πόλης υπάρχουν σημαντικά αρχαιολογικά ευρήματα. Στην πόλη έλαβαν χώρα δύο εκστρατείες στον Περσικό Κόλπο υπό την ηγεσία των Βρετανών, το 1809 και το 1819. Η περιοχή απέκτησε το ψευδώνυμο "Ακτή των Πειρατών" λόγω των επιδρομών πειρατών σε βρετανικά πλοία. Ο Αλ Κασίμι το αρνήθηκε.

Το Ρας αλ Χαϊμά κατά τη διάρκεια της 1819 τον Δεκέμβριο του 1819

Παραπομπές
----------

1. ↑  (Αγγλικά) *GeoNames*. 2005. Ανακτήθηκε στις 6  Απριλίου 2015.
2. ↑  worldpopulationreview.com/countries/united-arab-emirates-population/cities/.
3. ↑  Leech, Nick (2015-10-22). «The long read: has a lost Arab capital been found on the Oman-UAE border?». The National.. Ανακτήθηκε στις 2019-01-20.
4. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 14 Σεπτεμβρίου 2019. Ανακτήθηκε στις 25 Ιουνίου 2020.
5. ↑  Al-Qasimi, Sultan Muhammed· Shāriqah), Sulṭān ibn Muḥammad al-Qāsimī (Ruler of (1 Ιανουαρίου 1988). «The Myth of Arab Piracy in the Gulf». Routledge. Αρχειοθετήθηκε από το πρωτότυπο στις 25 Ιουνίου 2020. Ανακτήθηκε στις 25 Ιουνίου 2020 – μέσω Google Books.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 155937641
* LCCN: n80082069
* NKC: ge638227

 |

 |
**Περιβαλλοντική Ψυχολογία της Θρησκείας** καλείται ο  επιστημονικός εκείνος κλάδος που, συνδυάζοντας την Περιβαλλοντική Ψυχολογία (Οικοψυχολογία) με την ψυχολογία τής θρησκείας, εξετάζει συστηματικά πώς το (φυσικό, κοινωνικό και ψηφιακό) περιβάλλον επηρεάζει τον ψυχισμό των θρησκευόμενων ανθρώπων (δηλ. τη θρησκευτικότητα και πνευματικότητά τους), αλλά και πώς αυτό ―με τη σειρά του― συμβάλλει στη διαμόρφωση μιας συγκεκριμένης θεολογίας ή πνευματικότητας (βλ. *Ecospirituality*). Εξ άλλου, η οποιαδήποτε θρησκευτική στάση απέναντι στο περιβάλλον συνεπάγεται και ανάλογες κοινωνικές, πολιτικές, οικονομικές και πολιτισμικές επιπτώσεις. Για παράδειγμα, από το χώρο των θύραθεν ανθρωπιστικών επιστημών συγγράφονται σήμερα κείμενα ή διακηρύξεις για μια Περιβαλλοντική Ηθική.

Πηγές
-----

Γεωργόπουλου, Α. (2002), *Περιβαλλοντική Ηθική*, Αθήνα: Gutenberg.

Barker, M. (2008). "The earth is the Lord's: the biblical view of the Environment", *International Journal for the Study of the Christian Church* 8 (3) 192-202.

Bergmann, S. (1991). *Religion, Space, and the Environment*, Routledge, London & New York.

Berry, E. & Albro, R. (2018). *Church, Cosmovision and the Environment. Religion and Social Conflict in Contemporary Latin America*. Routledge.

Cooper, D. & Palmer, J. A. (1998). *Spirit of the Environment. Religion, Value and Environmental Concern*. Taylor & Francis eBooks.

Cornell, J. (2014). *The Sky and Earth Touched Me: Sharing Nature Wellness Exercises*. Crystal Clarity Publ.

Eom, K. Saad, C.S & Kim, H.S. "Religiosity moderates the link between environmental beliefs and pro-environmental support: The role of belief in a controlling god", *Personality and Social Psychology Bulletin* 47 (6) 891-905.

Φουντουλάκη, Γ. (2022), «Περιβαλλοντική Ψυχολογία της Θρησκείας», *Πανεπιστημιακές Σημειώσεις*, Αθήνα.

\_\_\_\_\_\_, "Περιβαλλοντική Ψυχολογία της Θρησκείας και Οικοθεολογία" *(*ηλεκτρονική υπό έκδοση), περιοδ. *Theophany,* 2023*.*

Gschwandtner, C. (2010). "Orthodox ecological theology: Bartholomew I and Orthodox contributions to the ecological debate", *International Journal for the Study of the Christian Church* 10 (2-3), 130-143.

Kinsley, D. (1995). *Ecology and religion: Ecological spirituality in cross cultural perspective*. Upper Saddle River, NJ: Prentice-Hall.

LeVasseur, T. & Peterson, A. (2016). *Religion and Ecological Crisis: The "Lynn White Thesis" at Fifty*. Routledge.

Naess, A. (1992). "Deep ecology and ultimate premises", *Society and Nature*, II (September/December), 108–110.

Συγκολλίτου, Ε. (2009), *Περιβαλλοντική Ψυχολογία*, Αθήνα: Ελληνικά Γράμματα.

Taylor, B. (1996). "Earth first!: From primal spirituality to ecological resistance", In R. Gottlieb (ed.), *This sacred earth*. New York: Routledge.
Το ***Ρασομόν*** (ιαπωνικά: 羅生門) είναι ένα διήγημα το οποίο γράφτηκε από τον Ιάπωνα συγγραφέα Ριουνοσούκε Ακουταγκάβα και είναι βασισμένο στη συλλογή παραδοσιακών παραμυθιών *Konjaku Monogatarishū*.

Το διήγημα δημοσιεύτηκε για πρώτη φορά το 1915 στο λογοτεχνικό περιοδικό*Teikoku Bungaku*. Η ταινία του Ακίρα Κουροσάβα με τον τίτλο *Ρασομόν* (1950) είναι στην πραγματικότητα βασισμένη κυρίως σε ένα άλλο διήγημα του Ακουταγκάβα, "Μέσα σε ένα άλσος". Μόνο ο τίτλος της ταινίας και μέρος του υλικού για κάποιες σκηνές, όπως η κλοπή ενός κιμονό και η συζήτηση για την ηθική ασάφεια της κλοπής για την επιβίωση, είναι στοιχεί δανεισμένα από το διήγημα *Ρασομόν*.

Στα ελληνικά, το βιβλίο έχει μεταφραστεί από την Πόλα Ταχταλίδου και κυκλοφόρησε το 1984 από τις εκδόσεις Παρατηρητής.

Περίληψη υπόθεσης
-----------------

Το διήγημα αφηγείται τη συνάντηση ανάμεσα σε έναν υπηρέτη και σε μια ηλικιωμένη στο ερειπωμένο Ρασομόν, που αποτελεί τη νότια πύλη της τότε κατεστραμμένης πόλης του Κιότο, όπου μερικές φορές πετούσαν τα αζήτητα πτώματα. Το σημερινό όνομα της πύλης του διηγήματος, αλλά όχι και η πλοκή του, προέρχεται από το έργο του παραδοσιακού θεάτρου Νο *Ρασομόν* (που γράφτηκε γύρω στα 1420).

Ο άντρας, ένας ταπεινός υπηρέτης που έχει απολυθεί πρόσφατα, σκέφτεται αν θα πεθάνει από την πείνα ή θα γίνει κλέφτης για να επιβιώσει στους δύσκολους καιρούς. Ανεβαίνει τις σκάλες του σπιτιού, αφού έχει παρατηρήσει το φως της φωτιάς εκεί, και συναντά μια γυναίκα που κλέβει τα μαλλιά από τα πτώματα που βρίσκονται στον δεύτερο όροφο. Αηδιάζει και τότε αποφασίζει ότι θα προτιμούσε να ακολουθήσει το μονοπάτι της τιμιότητας, ακόμα κι αν αυτό τον οδηγήσει στην πείνα. Είναι έξαλλος με τη γυναίκα.

Όμως, η ηλικιωμένη γυναίκα του λέει ότι κλέβει τα μαλλιά για να φτιάξει περούκες, έτσι ώστε να μπορέσει να επιβιώσει. Επιπλέον, η γυναίκα που αυτή τη στιγμή κλέβει, εξαπατούσε ανθρώπους στη μέχρι τότε ζωή της πουλώντας κρέας φιδιού ενώ ισχυριζόταν ότι είναι ψάρι. Η ηλικιωμένη γυναίκα λέει ότι αυτό δεν ήταν λάθος, γιατί της επέτρεψε να επιβιώσει — και αυτό με τη σειρά του της δίνει το δικαίωμα να κλέβει από τους νεκρούς, γιατί αν δεν το κάνει, θα λιμοκτονήσει κι αυτή. Ο άντρας απαντά: «Δεν θα με κατηγορήσεις, λοιπόν, που σου πήρα τα ρούχα. Αυτό πρέπει να κάνω για να μην πεθάνω από την πείνα». Στη συνέχεια κλέβει βάναυσα το ρούχο της γυναίκας και εξαφανίζεται μέσα στη νύχτα.

Λαϊκή κουλτούρα
---------------

Το ίδιο το βιβλίο παίζει κάποιον ρόλο στην ταινία του 1999 *Ghost Dog: Ο Τρόπος των Σαμουράι*, σε σκηνοθεσία Τζιμ Τζάρμους.

Το βιβλίο είναι η έμπνευση για μια ορχηστρική ροκ μελωδία με το ίδιο όνομα που συνέθεσε ο Ιάπωνας κιθαρίστας Τακέσι Τεραούτσι και ερμηνεύτηκε αρχικά από το ιαπωνικό ροκ συγκρότημα Takeshi Terauchi & Blue Jeans στο άλμπουμ τους του 1972 με τίτλο *Ρασομόν.*

Παραπομπές
----------

1. ↑  «ΤΙΤΛΟΣ – Βιβλιοnet» (στα Αγγλικά). Ανακτήθηκε στις 29 Νοεμβρίου 2021.
2. ↑  «羅生門 (Rashōmon) by 寺内タケシとブルージーンズ [Takeshi Terauchi & the Blue Jeans] - RYM/Sonemic».

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 220438709
* LCCN: n00047532
* GND: 4234726-9
* BNF: cb134912614 (data)
* NDL: 01086024

 |

 |
**Παραϋπνία** είναι οποιαδήποτε διαταραχή ύπνου όπως η υπνοβασία, η κατανάλωση τροφής κατά τη διάρκεια του ύπνου, η σεξουαλική επαφή κατά τη διάρκεια του ύπνου, το τρίξιμο των δοντιών, ο νυχτερινός τρόμος, η διαταραχή συμπεριφοράς REM κ.ά. Οι παραϋπνίες συχνά σχετίζονται με το άγχος και την κατάθλιψη, ωστόσο μπορεί να σχετιστούν και με βιολογικούς παράγοντες. Πολλές παραϋπνίες είναι πιο συνήθεις στα παιδιά από ότι στους ενήλικους.

Σε αντίθεση με τις δυσυπνίες, οι παραϋπνίες δεν σχετίζονται με τον συγχρονισμό ή με τις ανωμαλίες των μηχανισμών που παράγουν τις καταστάσεις ύπνου και ξύπνιου. Οι παραϋπνίες αντιπροσωπεύουν την ψυχολογική ενεργοποίηση διάφορων συστημάτων σε ακατάλληλες στιγμές κατά τη διάρκεια ύπνου και ξύπνιου. Συγκεκριμένα αυτές οι διαταραχές περιέχουν την ενεργοποίηση του αυτόνομου νευρικού συστήματος, μηχανικού συστήματος, ή της νοητικής διαδικασίας που λαμβάνει μέρος κατά τη διάρκεια της μετάβασης από τον ύπνο στον ξύπνιο.

Οι παραϋπνίες συμβαίνουν κατά τη διάρκεια του ύπνου και εμφανίζονται στο εγκεφαλογράφημα ως αργά κύματα ύπνου.

Πολλές παραϋπνίες, όπως η υπνοβασία, είναι πολύ επικίνδυνες. Για παράδειγμα, κάποιο άτομο με διαταραχή συμπεριφοράς REM, ενώ προσπαθήσει να κουνήσει μια ρακέτα του τένις σε ένα όνειρο μπορεί να τραυματίσει κάποιο άλλο άτομο που κοιμάται μαζί του. Άτομα με που πάσχουν από νυχτερινό τρόμο μπορεί να ξυπνούν άλλα άτομα αλλά και να έχουν πρόβλημα να κοιμηθούν και οι ίδιοι. Για αυτούς τους λόγους τα άτομα που υποφέρουν από παραϋπνίες χρειάζονται ιατρική βοήθεια.

Δείτε επίσης
------------

* Ύπνος

Εξωτερικοί σύνδεσμοι
--------------------

(Ελληνικά)

* Προβλήματα ύπνου στα παιδιά

(Αγγλικά)

* Stanford Αρχειοθετήθηκε 2009-05-01 στο Wayback Machine.
* Primary Sleep Disorders: Parasomnias
* Psychnet UK
* Insomnia vs. Parasomnia
Η **Παραστατική Γεωμετρία** αποτελεί κλάδο των εφαρμοσμένων Μαθηματικών που σκοπό έχει τη γραφική επίλυση (με κανόνα και διαβήτη) προβλημάτων που ανάγονται σε στερεά σχήματα. Ακολουθεί την εξής μέθοδο: αντικαθιστά τα στερεά σχήματα με τις προβολές τους σε δύο ή τρία επίπεδα, καλούμενα προβολικά, εις τρόπον ώστε, αναγόμενα στο χώρο, να χρησιμοποιούνται επ΄ αυτών γνωστές γραφικές μέθοδοι.

Από καθαρή μαθηματική άποψη η παραστατική γεωμετρία δεν παρουσιάζει ιδιαίτερο ενδιαφέρον. Αντίθετα όμως είναι πάρα πολύ χρήσιμη αφού αποτελεί τη βάση όλων των τεχνικών σχεδιάσεων ιδιαίτερα στην αρχιτεκτονική, μηχανολογία, ναυπηγική και αεροναυπηγική.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| π • σ • ε
κλάδοι και επιστημονικά πεδία της γεωμετρίας |
| --- |
|  |
| απόλυτες γεωμετρίες | 
* ευκλείδεια γεωμετρία
* σφαιρική γεωμετρία
* υπερβολική γεωμετρία
 |
|  |
| συνδυαστικοί κλάδοι | 
* αλγεβρική γεωμετρία
* αναλυτική γεωμετρία
* τριγωνομετρία
* Προβολική γεωμετρία
* Παραστατική γεωμετρία
 |
|  |
| υποπεδία της γεωμετρίας | 
* επιπεδομετρία
* στερεομετρία
* κατασκευές με κανόνα και διαβήτη
 |

 |
Πλακοειδές λέπι ενός καρχαρία. Α: επιδερμίδα, Β: δερμίδα, C: πυρήνας, D: οδοντίνη, Ε: βασική πλάκα, F: στρώμα σμάλτου, G: αγκάθι 
Τα **πλακοειδή λέπια** είναι λεπιόμορφα δερματοδόντια, τα οποία εμφανίζονται στους χονδρυχθίες και συνήθως καλύπτουν ολόκληρο το σώμα - περιφέροντας κάποιος με χέρι του πάνω στο δέρμα του καρχαρία, έτσι αυτό αισθάνεται σαν γυαλόχαρτο. Στις άκρες της γνάθου μετατρέπονται σε δόντια, ομόλογα με τα δόντια των άλλων σπονδυλωτών. Στους καρχαρίες, τα πλακοειδή λέπια σχηματίζουν ένα κλειστό εξωσκελετό, το οποίο δίνει στο δέρμα εξαιρετική αντοχή. Στα σαλάχια, οι περιοχές με πλακοειδή λέπια μειώνονται συνήθως σε ορισμένες περιοχές και μεμονωμένες δομές, ενώ στις χιμαίρες υπάρχει μόνο μία μερικώς διακοπτόμενη σειρά πλακοειδών λεπιών σε κάθε πλευρά του μέσου του σώματος.

Δομή και μορφοποίηση
--------------------

Ένα πλακοειδές λέπι αποτελείται από μια βασική πλάκα κατασκευασμένη από υλικό χωρίς οστά που είναι αγκυρωμένο στο χόριο από οστικές ίνες, τις ίνες Sharpey. Η βασική πλάκα συγχωνεύεται στην πραγματική κλίμακα σε σχήμα δοντιού. Αυτό αποτελείται εξ ολοκλήρου από οδοντίνη στην περιοχή του λαιμού και επικαλύπτεται στην επιφάνεια του, το στέμμα, με μια ουσία παρόμοια με το σμάλτο των δοντιών, το σμάλτο των ψαριών. Μέσα στο δόντι υπάρχει κοιλότητα πολφού με συνδετικό ιστό και αιμοφόρα αγγεία .

Στους περισσότερους τύπους χονδροιχθυών, τα άκρα των οδόντων δείχνουν προς τα πίσω, δηλαδή προς το ουραίο άκρο. Ως αποτέλεσμα, δεν δημιουργούν αντίσταση ροής όταν το ζώο κινείται μέσα στο νερό - εάν τρέξετε το χέρι σας πάνω από το δέρμα του καρχαρία προς αυτή την κατεύθυνση, αισθάνεται ομαλή. Στην αντίθετη κατεύθυνση, το δέρμα είναι τραχύ και πολύ αιχμηρό όπως το γυαλόχαρτο. Το μέγεθος της κορώνας είναι μεταξύ 0,12 και 1,32 χιλιοστών, ανάλογα με το είδος, κατά μέσο όρο περίπου 0,4 χιλιοστά. 

 Δόντια του Τίγροκαρχαρία

Literatur
---------

* Harald Schliemann: *Όργανα και όργανα προσάρτησης.* και Alfred Goldschmid: *Chondrichthyes, χόνδροι ψαριών.* Στο: W. Westheide, R. Rieger: *Ειδική Ζωολογία.* *Μέρος 2: Σπονδυλωτά ή κρανία*. Spektrum Akademischer Verlag, Munich 2004, ISBN 3-8274-0307-3, σελ. 21f και 200f.

Σύνδεσμοι
---------

* Querschnittbilder von Placoidschuppen
* Σχέδιο πλακοειδούς κλίμακας
Η  **Πολιορκία της Μαντζικέρτ (969 ή 970)** ήταν μία μάχη που έγινε το 969 ή 970, οι αρμενικές πηγές λένε το 417 έτος των Αρμενίων. Αντίπαλοι ήταν ο Βυζαντινός στρατός και οι κάτοικοι του Μαντζικέρτ που αποτελούσε έδρα του αμηρά των Καϊσίκων.

Στρατηγός των βυζαντινών ήταν ο Βάρδας Σκληρός ο οποίος αναφέρεται ότι πολιόρκησε την πόλη με μεγάλο στρατό και την κυρίευσε. Μετά ο Σκληρός έδωσε εντολή και γκρεμίστηκαν τα τείχη της. Το 976 όταν και ξέσπασε στάση υπό τον Βάρδα Σκληρό οι Αρμένιοι με αρχηγό τον Μπάτ αμηρά του Ενφρκερτ και του Χλατ επανακατέλαβε την πόλη.

Πηγές
-----

* Χρατς Μ. Μπαρτικιάν, Ο κουράτωρ Μανζικέρτ και της Έσω Ιβηρίας και η ανατολική πολιτική του Βασιλείου Β΄[*νεκρός σύνδεσμος*]
Οι **Περιφερειακές Επιτροπές Οικοδόμησης** έχουν οργανωθεί από τους Μάρτυρες του Ιεχωβά σε πολλές χώρες ώστε να επιβλέπουν την κατασκευή και την συντήρηση των τόπων λατρείας τους, που ονομάζονται Αίθουσες Βασιλείας και Αίθουσες Συνελεύσεων. Ο σκοπός αυτών των επιτροπών, οι οποίες συνήθως αποτελούνται από πέντε ως εφτά άτομα με σχετική εμπειρία στον κατασκευαστικό τομέα, είναι να συντονίσουν τις προσπάθειες όσων περιλαμβάνονται έτσι ώστε να κατασκευαστούν ελκυστικές και λειτουργικές εγκαταστάσεις οι οποίες είναι ταυτόχρονα και βιώσιμες οικονομικά.

Οι Περιφερειακές Επιτροπές Οικοδόμησης συνεργάζονται με τις τοπικές εκκλησίες των Μαρτύρων του Ιεχωβά που επιθυμούν να χτίσουν ή να ανακαινίσουν έναν τόπο λατρείας, κάτω από την κατεύθυνση του τοπικού Γραφείου Τμήματος των Μαρτύρων του Ιεχωβά.

Οι επιτροπές αυτές βοηθούν στον έλεγχο της καταλληλότητας περιοχών που εξετάζονται για ανοικοδόμηση, στην αγορά γης και υλικών, και στον συντονισμό των προσπαθειών των εθελοντών που έρχονται για να εργαστούν από την ευρύτερη περιοχή. 

Όπως συμβαίνει και σε κάθε επίπεδο στην οργάνωση των Μαρτύρων του Ιεχωβά, τα μέλη των Περιφερειακών Επιτροπών Οικοδόμησης εργάζονται εθελοντικά και δεν λαμβάνουν κάποια οικονομική απολαβή για την εργασία τους.

Το έργο των Περιφερειακών Επιτροπών οικοδόμησης έχει καταστήσει δυνατό για τους Μάρτυρες του Ιεχωβά να οικοδομήσουν ή να ανακαινίσουν τόπους λατρείας σε πολύ μικρό χρονικό διάστημα, μερικές φορές ακόμη και μέσα σε δύο μέρες. Επίσης, συντονίζουν το έργο ανακούφισης των ατόμων που έχουν πληγεί από κάποια φυσική ή άλλη καταστροφή και βρίσκονται σε ετοιμότητα ώστε να επισκευάσουν τις Αίθουσες Βασιλείας και τα σπίτια των ομοπίστων τους και άλλων ατόμων στην πληγείσα περιοχή.

Υποσημειώσεις
-------------

1. ↑  Αίθουσες Βασιλείας—Γιατί και Πώς Χτίζονται;
Η **παραληρηματική παρασίτωση**, αλλιώς **Σύνδρομο Έκμπομ**, είναι ψυχική διαταραχή, η οποία δημιουργεί στον ασθενή την έμμονη πεποίθηση πως το σώμα του έχει μολυνθεί από ζωντανούς ή νεκρούς παθογόνους μικροοργανισμούς, όπως παράσιτα, έντομα ή άλλα ζωύφια. Συνοδεύεται από απτικές ψευδαισθήσεις, όπως «μυρμήγκιασμα», μια αίσθηση που μοιάζει με έντομα που σέρνονται πάνω ή κάτω από το δέρμα. Η νόσος Morgellons θεωρείται υποκατηγορία της συγκεκριμένης διαταραχής, στην οποία η ψευδαίσθηση της μόλυνσης ενισχύεται από πραγματικές πληγές που ο ασθενής θεωρεί μολυσματικές.

Το σύνδρομο Έκμπομ ταξινομείται ως παραληρηματική διαταραχή από το DSM-5. Τα ακριβή αίτια είναι άγνωστα, αλλά θεωρείται πως οφείλεται σε υπερέκκριση ντοπαμίνης στον εγκέφαλο. Η συγκεκριμένη εκτίμηση υποστηρίζεται από το γεγονός ότι φάρμακα που αναστέλλουν την επαναπρόσληψη ντοπαμίνης (όπως κοκαΐνη και αμφεταμίνες) προκαλούν κνησμό, μυρμήγκιασμα και παρανοϊκές ψευδαισθήσεις. Η διάγνωση της νόσου επέρχεται όταν η αυταπάτη της παρασίτωσης είναι το μόνο σύμπτωμα, το οποίο δεν μπορεί να αποδοθεί σε άλλη πάθηση, και διαρκεί πάνω από ένα μήνα. Ελάχιστα άτομα δέχονται οικειοθελώς ιατρική θεραπεία, καθώς τα περισσότερα δεν αναγνωρίζουν την ασθένεια ως ψευδαίσθηση.

Η διαταραχή είναι σπάνια και παρατηρείται συχνότερα σε γυναίκες με μέση ηλικία εκδήλωσης τα 57 έτη. Το όνομα του συνδρόμου οφείλεται στον Σουηδό νευρολόγο Καρλ-Άξελ Έκμπομ, ο οποίος δημοσίευσε θεμελιώδεις μελέτες για την ασθένεια το 1937 και 1938.

Παραπομπές
----------

1. 1 2  «Current understanding and approach to delusional infestation». *Am. J. Med.* **132** (12): 1401–09. December 2019. doi:10.1016/j.amjmed.2019.06.017. PMID 31295443.
2. ↑  Zhao, Wei (2008). *Mechanisms Mediating Sex Differences in the Effects of Cocaine*. σελ. 3. ISBN 978-0-549-99458-9. Αρχειοθετήθηκε από το πρωτότυπο στις 4 Απριλίου 2014. Ανακτήθηκε στις 25 Σεπτεμβρίου 2012.